**Carrie** (esitetty myös nimellä **Kiusaajat**) on Brian De Palman vuonna 1976 ohjaama kauhuelokuva, joka perustuu kirjailija Stephen Kingin samannimiseen esikoisteokseen. Valmistuttuaan *Carrie* oli Yhdysvalloissa erittäin suosittu nuorison keskuudessa.

Suomessa elokuva sai ensi-iltansa vuonna 1991, vasta 15 vuotta valmistumisensa jälkeen. Siihen asti elokuvasensuuri kielsi sen "raaistavana".

Lokakuussa 2013 tuli ensi-iltaan elokuvasta tehty uusintafilmatisointi.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Elokuva kertoo nuoresta Carriesta. Hänen äitinsä on ankara uskovainen, ja hän itse on kiusattu hylkiö koulussaan. Tilanne alkaa riistäytyä käsistä, kun hänellä alkavat kuukautiset; muut tytöt pilkkaavat häntä, koska heille ne ovat maailman luonnollisin asia. Carrie joutuu kotonaankin vainon kohteeksi, hänen äitinsä kun on sitä mieltä, että jos tytär olisi pysynyt viattomana, eivät kuukautiset eli naisen syntisyyden merkki olisi koskaan alkaneet. Tytön elämä muuttuu silkaksi helvetiksi.

Pian Carrie huomaa omaavansa psykokineettisiä kykyjä, jotka aktivoituvat hänen suuttuessaan. Koulutoverit päättävät järjestää hänelle raakamaisen "opetuksen" eli Carrie valitaan juhlien kuningattareksi – joka saa juuri huippuhetkellä astiallisen sianverta päälleen. Muiden tyttöjen aloittaessa inhottavan pilkkanaurun Carrien yliluonnolliset voimat muuttavat juhlapaikan ja sen ympäristön liekehtiväksi helvetiksi.

**Juonipaljastukset päättyvät tähän.**

Roolit
------

|  |  |  |
| --- | --- | --- |
|  Sissy Spacek  | … |  Carrie White
  |
|  Piper Laurie  | … |  Margaret White
  |
|  Amy Irving  | … |  Sue Snell
  |
|  William Katt  | … |  Tommy Ross
  |
|  John Travolta  | … |  Billy Nolan
  |
|  Nancy Allen  | … |  Chris Hargensen
  |
|  Betty Buckley  | … |  Miss Collins
  |
|  P.J. Soles  | … |  Norma Watson
  |
|  Priscilla Pointer  | … |  rouva Snell
  |
|  Sydney Lassick  | … |  herra Fromm
  |
|  Stefan Gierasch  | … |  herra Morton
  |
|  Michael Talbott  | … |  Freddy
  |
|  Doug Cox  | … |  The Beak
  |
|  Harry Gold  | … |  George
  |
|  Noelle North  | … |  Frieda  |

Arvioita
--------

*Turun Sanomien* Tapani Maskula kirjoitti *Carrien* uusintakierroksen yhteydessä 2005, ettei se ehkä ole Brian De Palman hienostunein elokuva, mutta sivaltaa tehokkaasti ankaria kasvatusmenetelmiä: "Varmalla psykologisella vaistolla se osoittaa, miten syyllistävään seksuaalisuuteen liittyvät salailut ja syntisiksi leimaavat ennakkoluulot estävät ihmisen henkisen kypsymisen sekä hyväksymisen kehossa tapahtuviin luonnollisiin fyysisiin muutoksiin." *Helsingin Sanomissa* 1993 Mikael Fränti kirjoitti Hitchcockin keinoihin ihastuneen De Palman yltävän *Carriessa* esikuvansa tasolle paremmin kuin missään muussa siihenastisessa elokuvassaan. Hän näki vaikutteita etenkin elokuvista *Mies joka tiesi liikaa, Marnie* ja *Psyko*. Fränti kehui myös Sissy Spacekia, joka hänestä tekee Carrien hahmosta paljon sympaattisemman kuin King romaanissaan. "Elokuva on kutkuttava kokonaisesitys amerikkalaisesta koulusta, sen sisäisestä hierarkiasta ja henkisestä kasvualustasta."

Lähteet
-------

1. ↑
2. ↑  "Carrie" (1976) *fixgalleria.net*. Viitattu 13.2.2024.
3. ↑  Forselius – Luoma-Keituri (toim): *Uhka silmälle – 7 esseetä kauhun katsomisesta ja videohysteriasta*, s. 53. Like, 1989. ISBN 951-8929-03-3.
4. ↑  Carrie (1976): Esitystiedot. Elonet. Viitattu 7.11.2013.
5. ↑  Avola, Pertti: Mene: Night Visions alkaa – näe vanha, parempi Carrie *Nyt.fi*.  30.10.2013. Viitattu 7.11.2013.
6. ↑  Carrie (2013). IMDb. Viitattu 7.11.2013.
7. ↑  Maskula, Tapani: Koulukiusatun kosto *Turun Sanomat*.  23.7.2005.  Arkistoitu 16.4.2019. Viitattu 16.4.2019.
8. ↑  Fränti, Mikael: Sissy Spacek hämmästyttää uskonnon riivaamana koulutyttönä De Palman loistavassa Carriessa.  *Helsingin Sanomat*, 19.10.1993, s. 43. Näköislehti (maksullinen).